Didrik Irenfreid

"Porten begynder at gå op - der er så mange ting, man ikke kan se komme nu til dags! For eksempel: Mine venner. Kan jeg overhovedet stole på dem længere? Altså, øh... Argametes, som der blev berygtet for at dræbe Smørblomst, Collins, som bare havde levet i eksil og ikke ageret på al lidelsen der skete i så mange år og selv Eventyrerne, som jeg så som mine venner - jeg var længere venner med Konrad. Eventyrerne fik min hånd kappet, smeltet af, og desuden brugte de også fem år af deres liv som sørøvere! Jeg ved simpelthen ikke, hvad jeg skal tro længere. Men ja, det er sgu da rigtigt, porten er ved at åbne, hvad foregår der her?"

- Didriks reaktion på at Sønderporten til Menneskets Rige åbner under Slaget om Nyverden.

Didrik Irenfreid (f. 560) er en tidligere vagt fra Menneskets Rige, der i 589 forlod sin post for at slutte sig til Eventyrerne, indtil han i 594 efter Slaget om Nyverden efterfulgte den faldne General Collins som øverste general.

Baggrund
Didrik blev født og voksede op i Menneskets Rige, hvor han i sin barndom mødte og blev bedste venner med Konrad Crowe, og i 576 meldte de sig sammen ind i den kongelige hær, på opfordring af sin morfar, som selv havde været i kongegarden. De trænede til at blive soldater under General Collins' opsyn. Didrik udviste styrke, taktik og en gæv attitude, hvilket fangede Collins' opmærksomhed. Generalen var yderst imponeret over Didriks evner, og så endda sig selv i den unge soldat. Han overvejede i lang tid at forfremme Didrik til en højere position, men bemærkede Didriks største svaghed: Hans manglende selvtillid.

Trods Didrik og Konrads udødelige venskab blev det klart, at Konrad holdt ham nede og begrænsede hans evne til at tænke for sig selv. Didrik gik som regel med på hvad end Konrad sagde, og dette havde han i grunden intet problem med, men det var utvivlsomt en hæmsko når det kom til lederskab. Dette gjorde Didriks situation ganske kompliceret, da han blindt adlød både sin ven og general. Konrad fik skaffet sig selv og Didrik arbejde som royale vagter, en behagelig, men ikke særligt spændende stilling.

Problemet om Didriks spildte potentiale kunne ikke nå at løses, da større problemer var på vej. I slutningen af 580'erne påbegyndte den væmmelige Prins Tusindfryd Kronekuppet ved at kidnappe sin egen far og arrangere snigmordet på sin mor. Mens Didrik var ligeså overrasket som resten af befolkningen over disse tragiske udviklinger, var Konrad hemmeligt med i komplottet.